
Uznesenie Okresný súd Vranov nad Topľou v exekučnej veci oprávneného: Všeobecná zdravotná poisťovňa, a.s., Panónska cesta 2, 851 04 Bratislava – mestská časť Petržalka, pobočka Prešov, IČO: 35 937 874 proti povinnému: 1/ neb. A. B., nar. XX.XX.XXXX, zomr. XX.XX.XXXX, naposledy bytom C. XXX, XXX XX D. 2/ A. E., nar. XX.XX.XXXX, C. XXX/XX, D., o vymoženie 234,85 eur s prísl., súdnym exekútorom JUDr. Štefanom Šviderským, PhD., Exekútorský úrad Vranov nad Topľou, takto rozhodol: I. Exekúciu z a s t a v u j e . II. Súdnemu exekútorovi náhradu trov exekúcie n e p r i z n á v a. odôvodnenie: 1. Na základe návrhu oprávneného a poverenia Okresného súdu Vranov nad Topľou zo dňa 20.01.2006 začal súdny exekútor exekúciu o vymoženie 234,85 eur s príslušenstvom (pôvodných 7.075 Sk s prísl.). 2. Po vydaní poverenia bolo Okresnému súdu Vranov nad Topľou dňa 17.05.2018 súdnym exekútorom vrátené poverenie na vykonanie exekúcie, a to z dôvodu duplicity konania pod sp. zn. 6Er/66/2006. 3. V zmysle § 243h ods. 1 prvá veta Exekučného poriadku, ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 4. Podľa § 36 ods. 3 Exekučného poriadku, začatie exekučného konania bráni tomu, aby v tej istej veci prebiehalo iné exekučné konanie. Ak oprávnený podá návrh na vykonanie exekúcie v tej istej veci viacerým exekútorom, exekúciu vykoná ten exekútor, ktorého na vykonanie poverí súd; v ostatných veciach sa exekúcia zastaví. 5. Súd po preskúmaní veci zistil, že tunajším súdom už bolo vydané poverenie na vykonanie exekúcie, ktorá je predmetom tejto exekúcie a ktorá sa týka tých istých účastníkov, ktorí sú účastníkmi tohto konania. Táto exekúcia sa vedie pod spisovou značkou 6Er/66/2006. Keďže prekážka už začatej veci ( litispendencie ) bráni tomu, aby súd ďalej pokračoval v konaní, súd neskoršiu exekúciu zastavil. 6. Podľa §196 Ex. por., za výkony exekučnej činnosti podľa tohto zákona patrí exekútorovi odmena, náhrada hotových výdavkov a náhrada za stratu času. Ak je exekútor platiteľom dane z pridanej hodnoty podľa osobitného zákona, zvyšuje sa jeho odmena o daň z pridanej hodnoty. 7. Súd nepriznal súdnemu exekútorovi trovy exekúcie, nakoľko si ich v podaní neuplatnil.
Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

